Countrysanger tydens aanval op kleinhoewe geskietGreg en Leverne Rau. Foto: Facebook. Die countrysanger Greg Ray, wat sy regterbeen ná ŉ motorongeluk verloor het, is Dinsdagaand in sy linkerbeen geskiet nadat hy en sy vrou tydens beurtkrag op ŉ kleinhoewe in Gauteng aangeval is. Greg se vrou, Leverne, het Woensdag vanuit die staatshospitaal in Potchefstroom waar hy behandel word, aan Maroela Media gesê hulle is omstreeks 19:30 in hul huis op hul kleinhoewe in Carletonville deur twee gewapende mans oorval. “Ons het in daardie stadium beurtkrag gehad,” het Leverne gesê. “Dit was warm en die deur het oopgestaan. Dit het net begin donker word, en ek is na my slaapkamer om ŉ lantern aan te steek.” Greg het in die kamer op die bed gesit en besigheid op sy selfoon gedoen. Hy het hom reeds begin gemaklik maak, en sy prostese afgehaal. “Dit was donker in die huis, maar hy het iemand gehoor. Hy skreeu toe en vra wie daar is, waarna hy twee figure in die deur sien staan het,” het Leverne verduidelik. Greg het vir haar gesê om op die grond te val, wat sy dadelik gedoen het. Kort daarna het die aanvallers ŉ skoot geskiet en Greg is in sy linkerbeen onder die heup getref. Hy het ook op die grond geval en die kamerdeur toegeskop. Die aanvallers het vier skote in sy rigting geskiet voordat hulle uit die huis gevlug het sonder om enigiets te steel. Greg se wond. Foto: Verskaf “Ek weet nog nie hoekom hulle so skielik daar weg is nie. Dalk het iets hulle afgeskrik of dalk het hulle gedink Greg was gewapen,” het sy bygevoeg. Leverne het op haar man se selfoon hulp ontbied. Hulle het hulself in die kamer toegesluit totdat beamptes van ŉ veiligheidsmaatskappy by die toneel opgedaag het. Greg is aanvanklik met ŉ ambulans na die Carletonville-hospitaal geneem waar hy in die ongevalle-eenheid opgeneem is. Leverne het by die huis gebly terwyl die polisie tot ná 22:00 op die toneel besig was. “Toe ek daarna by die hospitaal kom het hy nog in ongevalle gelê. ŉ Dokter het toe eers daar aangekom om hom te ondersoek. Sy wond was darem skoongemaak en hy het iets vir pyn gekry, maar hy was teen daardie stadium baie ongemaklik. Daar was ook bebloede linne in die saal, en hy wou nie langer daar bly nie. Hy het homself uitgeboek.” Leverne het gesê Greg kom van Amerika af en het sy regterbeen in 2010 verloor ná ŉ motorongeluk daar. “Hy het sy been weens ŉ dokter se nalatigheid verloor. Hy was daarom baie benoud dat so iets weer kan gebeur met sy oorblywende been.” Die egpaar is terug na hul huis en het probeer om te slaap, en is Woensdagoggend vroeg saam met hul huisdokter deur na Potchefstroom. “Hy kry baie goeie behandeling hier. Hy sal binnekort ŉ operasie ondergaan om die koeël te verwyder,” het sy gesê. Sy het gesê hy het vanoggend baie pyn gehad, maar hy voel beter nadat hy medikasie by die hospitaal ontvang het. Greg tree gereeld saam met ander countrysangers soos Lance James en Sande Lee op. Sandy het ná die voorval op Facebook uitgevaar en gesê dit is slegs ŉ kwessie van tyd voordat iemand ŉ geliefde se begrafnis moet reël weens verdagtes wat beurtkrag tot hul voordeel gebruik.